擬名都篇
作者：滕岑
朝代：宋

paragraphs: 名都一何綺，宇內第一州。
富貴習奢靡，𣊓御乃其尤。
沈沈彼大屋，繚垣峻而脩。
主人正恩幸，執事近冕旒。
金多不可計，勢張渠得儔。
藻幄群艷女，雕輿盛華騶。
器用尚方亞，服食中禁侔。
園池亦何似，三島與十洲。
稱者不勝談，觀者徒眩眸。
迅雷忽下擊，飛電仍窮搜。
方恃金玉堅，遽爲烟霧收。
天道不可欺，崇替定難籌。
陳迹變陵谷，誰復爲悲憂。